క్యాపిట్‌ మార్కెట్ల పై మోడీ కన్ను!
-  తక్కువ పన్నులున్నాయంటూ విస్మయం
- న్యాయబద్ధ చెల్లింపులు పెరగాలని వ్యాఖ్య
- జాతి నిర్మాణానికి సహకరించాలని విజ్ఞప్తి
- త్వరలో పన్ను పోటు ఉండొచ్చు: నిపుణులు
ముంబయి: పెద్దనోట్ల రద్దు నిర్ణయంతో మంచి జోష్‌ మీద కనిపిస్తున్న ప్రధాని నరేంద్ర మోడీ.. రోజూ వేల కోట్ల లావాదేవీలు జరిగే క్యాపిటల్‌ మార్కెట్లపై తాజాగా దృష్టి సారించినట్లు కనిపిస్తోంది. శనివారం ఆయన ముంబయిలో సెబీ ఏర్పాటు చేసిన ఒక కార్యక్రమంలో మాట్లాడుతూ క్యాపిటల్‌ మార్కెట్ల నుంచి లాభాలు ఆర్జిస్తున్న వారు మెరుగైన పన్ను చెల్లింపులతో జాతి నిర్మాణానికి సహకరించాలని కోరారు. ప్రస్తుతం అమలులో ఉన్న చట్టాల మూలంగా క్యాపిటల్‌ మార్కెట్లలో తక్కువ స్థాయిలో పన్నులు ఉన్నాయంటూ విస్మయం వ్యక్తం చేశారు. మార్కెట్ల నుంచి లాభాలు పొందే వారు ఈ విషయాన్ని గమనించాలని కోరారు. పన్ను చెల్లింపుల ద్వారా ప్రభుత్వ ఖజానాకు తమ వంత భాగస్వామ్యాన్ని అందించే దిశగా ఆలోంచించాలని విజ్ఞప్తి చేశారు. దేశ నిర్మాణానికి న్యాయబద్దంగా, పారదర్శకంగా, సమర్థమంతమైన ఆర్థిక చేయూతను అందించాలని కోరారు. ఇలాంటి విధానాలపై దృష్టి సారించాలని మార్కెట్‌ వర్గాలను, వేదికపై ఉన్న కార్పొరేట్‌ దిగ్గజాలను కోరారు. జాతి ప్రయోజనాల నేపథ్యంలో పెద్దనోట్ల రద్దు వంటి కఠిన నిర్ణయాలను తీసుకొనేందుకు సర్కారు ఏ మాత్రం వెనుకడుగువేయదని ఆయన తేల్చి చెప్పారు. సెబీకి చెందిన 'నేషనల్‌ ఇన్‌స్టిట్యూట్‌ ఆఫ్‌ సెక్యూరిటీ మార్కెట్స్‌' (ఎన్‌ఐఎస్‌ఎం) కొత్త క్యాంపస్‌ను ఆయన శనివారం ప్రారంభించారు. ఈ కార్యక్రమంలో మారుతీ సుజుకీ చైర్మెన్‌ ఆర్‌.సి.భార్గవ, ఐసీఐసీఐ బ్యాంక్‌ సీఈవో చందా కొచ్చర్‌, పిరమల్‌ గ్రూపునకు చెందిన అజైరు పిరమల్‌తో పాటు ఆర్థిక మంత్రి అరుణ్‌ జైట్లీ తదితరలు పాల్గొన్నారు. దీంతో క్యాపిటల్‌ మార్కెట్లపై రానున్న రోజుల్లో పన్ను పోటు ఉంటుందని ప్రధాని సూచనప్రాయంగా వెల్లడించినట్లుయిందని మార్కెట్‌ వర్గాలు చెబుతున్నాయి.
వచ్చే బడ్జెట్‌లో పన్నుపోటుండొచ్చు..
ప్రస్తుతం లిస్టెడ్‌ సెక్యూరిటీ విక్రయాలకు సంబంధించిన 'దీర్ఘకాలిక మూలధన లాభాలు' (ఎల్‌టీసీజీ) పన్ను మినహాయింపు పరిధిలో ఉన్నాయి. ఏడాది లేదా అంతకంటే ఎక్కువ కాలం వాటాలను తమ పరిధిలో ఉంచుకొని ఆ తరువాత విక్రయించడం ద్వారా వచ్చే లాభాలను ఇంత కాలం ఎల్‌టీసీజీగా పరిగణిస్తూ వస్తున్నారు. మరోవైపు 12 నెలల కంటే తక్కువ కాలంలోనే విక్రయించే స్టాక్‌ లాభాలపై 15 శాతం వరకు పన్నును విధిస్తూ వస్తున్నారు. దీనిని 'స్వల్పకాలిక మూలధన లాభాలు' (ఎస్‌టీసీజీ)గా పరిగణిస్తున్నారు. దీనికి తోడు స్టాక్‌ మార్కెట్లలో జరిగే అన్ని లావాదేవీలపై 0.017 నుంచి 0.125 శాతం మేర 'సెక్యూరిటీ ట్రాన్సాక్షన్‌ ట్యాక్స్‌'ని (ఎస్‌టీటీ) సర్కారు వసూలు చేస్తూ వస్తోంది. అయితే ఇప్పుడు మోడీ వ్యాఖ్యల ద్వారా వీటిలో సవరణలు జరిగే అవకాశాలు కనిపిస్తున్నట్లుగా మార్కెట్‌ వర్గాలు ఆందోళన వ్యక్తం చేస్తున్నాయి. దీనికి సంబంధించి రానున్న బడ్జెట్‌లో పన్నుపోటు గానీ.. ఎల్‌టీసీజీ, ఎస్‌టీసీజీ కాల పరిమితి పెంచడం వంటి చర్యలకు దిగే అవకాశం లేకపోలేదని వారు ఆవేదన వ్యక్తం చేస్తున్నాయి.
మీ స్నేహితులకు రికమెండ్ చెయ్యండి